## La Generalitat mostra el seu suport al sector ceràmic en Cevisama i anuncia la simplificació de la tramitació de les autoritzacions ambientals

*** La consellera d’Hisenda i el conseller de Medi Ambient han inaugurat el certamen Cevisama 2025, que se celebra en Fira València del 24 al 28 de febrer**

La Generalitat ha exposat el seu ferm suport al sector ceràmic i ha anunciat la simplificació de la tramitació de les autoritzacions ambientals durant la inauguració de la 41 edició del certamen Cevisama per part de la consellera d’Hisenda i Economia, Ruth Merino, i del conseller de Medi Ambient, Infraestructures i Territori, Vicente Martínez Mus.

Este sector, que representa el 22,2 % del PIB industrial de la Comunitat Valenciana i més del 32,2 % del PIB total de la província de Castelló, destaca no solament per la seua rellevància econòmica, sinó també pel seu compromís amb la sostenibilitat i la innovació. Amb 147 indústries ceràmiques i 17 instal·lacions dedicades a frites, esmalts i colors ceràmics, el sector lidera la indústria entre les entitats amb més presència entre els subjectes a l’Autorització Ambiental Integrada (AAI) de la Generalitat.

El titular de Medi Ambient ha indicat que, actualment, s’estan gestionant “al voltant d’un centenar de modificacions en estes autoritzacions, a més de sis noves sol·licituds, la qual cosa posa de manifest la importància d’este sector”.

En este sentit, Martínez Mus ha assenyalat que la Conselleria està treballant en el marc del Pla Simplifica de la Generalitat “per a optimitzar els processos de tramitació d’autoritzacions ambientals integrades i les seues modificacions”. Per a aconseguir-ho, ha explicat que s’estan implantant “noves ferramentes informàtiques i aplicacions específiques que permetran agilitzar-los, reduint la càrrega documental i facilitant la col·laboració entre els diferents agents implicats”.

A més, segons ha assenyalat el conseller de Medi Ambient, la nova normativa que s’està desenrotllant per a la simplificació administrativa té com a objectiu “professionalitzar la verificació de les sol·licituds, la qual cosa evitarà requeriments innecessaris que puguen allargar i complicar estos processos. D’esta manera, es busca crear un entorn més favorable per a la inversió i el desenrotllament del sector”.

Particularment, per a la indústria ceràmica “s’establirà el primer protocol específic de certificació documental, que facilitarà encara més els tràmits relacionats amb les autoritzacions”, ha afegit Martínez Mus.

Per la seua part, la consellera d’Hisenda i Economia, Ruth Merino, ha ressaltat que la Generalitat “continuarà donant suport a les empreses ceràmiques, als seus representants sectorials i a la fira de Cevisama per a unir forces per a augmentar la capacitat exportadora i potenciar la competitivitat del sector ceràmic davant de la dura, i no sempre lleial, competència exterior”.

“Des de la Conselleria d’Hisenda continuarem treballant per un nou model econòmic fort, sostenible i resilient, donant suport a les associacions sectorials i anant de la seua mà a reclamar una competència lleial, siga a Madrid, Brussel·les o a on faça falta”, ha apuntat Ruth Merino, qui ha realçat les empreses taulelleres perquè “són els nostres aliats, generen riquesa i ocupació, i porten a tot el món la marca Comunitat Valenciana”.

**41 edició de Cevisama**

Cevisama és el certamen líder en el sector ceràmic, equipament per a bany i pedra natural, que combina disseny, sostenibilitat, innovació, tecnologia i tendències en la construcció industrialitzada. Des de la seua fundació en 1983, la fira, organitzada per Fira València, s’ha consolidat com un punt de trobada essencial en el qual expositors de tot el món presenten els seus desenrotllaments més recents.

L’edició d’enguany se celebrarà del 24 al 28 de febrer de 2025 i comprén una àmplia gamma de temes que inclouen ceràmica, taulells, equipaments per a banys i cuines, i solucions per a l’arquitectura i la construcció sostenible.

A més de ser una plataforma per a la presentació de productes i servicis, el certamen oferix un programa de conferències dirigit per experts de la indústria sobre temes com l’eficiència energètica i la construcció.

En la seua edició de l’any passat, Cevisama va comptar amb la participació de més de 150 països, 500 marques i l’assistència de 70.000 visitants nacionals i internacionals.

Fecha: 24/02/2025